ለታላቁ ህዳሴ ግድብ ግንባታ 9 ነጥብ6 ቢሊየን ብር መሰብሰቡን ባንኩ አስታወቀ
ታላቁ የህዳሴ ግድብ ግንባታ ከተበሰረበት ጀምሮ በቦንድ ግዢ፣ ልገሳና ሌሎችን ድጋፎች ጨምሮ 9 ነጥብ6 ቢሊየን ብር መገኘቱን የኢትዮጵያ ልማት ባንክ አስታወቀ፡፡ የመክፈያ ጊዜያቸው የደረሱ የታላቁ ህዳሴ ግድብ ቦንዶች ክፍያ እየፈፀመ መሆኑንም ባንኩ አመልክቷል ፡፡በባንኩ የኮርፖሬት ቦንድ ማኔጅመንት ዳይሬክተር አቶ ፍሬው ካሳ እንደገለፁት ገቢው የተገኘው  ከቦንድ ሽያጭ፣ ከታላቁ ህዳሴ ግድብ ዋንጫ ፣ከ8100 እና ከ10 ሚሊየን ብር  የህዳሴ ሎተሪ ፣ከዲያስፖራው የገንዘብ ድጋፍ እና ከቦንድ ሽያጭ ሳምንት ነው፡፡በተለይ የመንግስትና የግል ሰራተኛው የገባውን ቃል በመጠበቅ የቦንድ ግዢ በማከናወን ረገድ ቀዳሚ መሆኑን ገልፀዋል፡፡በገጠር የማይክሮ ፋይናንስ ተቋማትና በውጪ ሃገራት የኢትዮጵያ ኢምባሲዎች ዲያስፖራውን በማስተባበርና እንዲሁም ባለሃብቶችና የተለያዩ የህብረተሰብ ክፍሎች  ቦንድ በመግዛት የድርሻቸውን  እየተወጡ መሆኑንም አስረድተዋል፡፡አቶ ፍሬው እንዳሉት መንግስት ፣የታላቁ ህዳሴ ግድብ ማስተባበሪያ ምክር ቤትና ልማት ባንክ የታላቁ ህዳሴ ግድብ ዋንጫን በየክልሉ በማዘዋወር  ህዝቡ ድጋፍ እንዲያደርግና ቦንድ እንዲገዛ እየተደረገ ነው፡፡ህብረተሰቡ ቦንድ በመግዛት ለግድቡ ግንባታ ከሚያደርገው አስተዋፅኦ ጎን ለጎን በተለይ በገጠሩ ህብረተሰብ ዘንድ የቁጠባ ባህሉ እንዲዳብር ማድረጉንም ነው የገለፁት ፡፡በሌላ በኩል በ2003/04 ተሸጠው የመክፈያ ጊዜያቸው የደረሱ ቦንዶች ክፍያ እየተፈፀመ መሆኑንም  አቶ ፍሬው አስታውቀዋል፡፡ የኢትዮጵያ ልማት ባንክ በተቋማት በኩል በሰራተኞች ስም የተገዛን ቦንድ በመሰብሰብና ከሂሳብ ቁጥራቸው ጋር በማስተሳሰር ቦንዱን ከገዙበት ልማት ባንክ አልያም ከንግድ ባንክ ገንዘቡ ገቢ እየተደረገላቸው  መሆኑን አብራርተዋል ፡፡  በግለሰብ የተገዛ ቦንድ የመክፈያ ጊዜው ከደረሰ ግለሰቡ ቦንዱን ለባንኩ በማስረከብ በሂሳብ ቁጥሩ ገቢ እንደሚደረግለትም ነው ያመለከቱት፡፡ቦንድ ገዝተው የሂሳብ ቁጥር የሌላቸውና በጡረታ የተገለሉ ግለሰቦችም የመክፈያ ጊዜው ከደረሰ ቦንዱን በማስረከብ ቀጥታ ክፍያ እየተፈፀመላቸው መሆኑን አረጋግጠዋል-(ኢዜአ ) ፡፡ 